Pta-gyselaarsdrama: Vrou se angswekkende weergaweDie buurvrou het die foto geneem kort nadat die veiligheidsmaatskappy op die toneel aangekom het. “Ek is baie hartseer dat die Danie wie ons eens geken het tot so ‘n vreeslike einde moes kom en daardeur vier gesinne se lewens in ‘n oogwink verander het….” Só het ŉ buurvrou aan Maroela Media vertel oor Woensdag se gyselaarsdrama in die ooste van Pretoria. Die voorval het Woensdag teen 12:30 in The Meadows-veiligheidskompleks in Moreletapark begin en teen 22:00 was Edward Gobey, Jannie Earle, Johannes van der Zwaard en die skieter Danie Small dood. “Ons bly reg oorkant Danie. Ons het ‘n geskree gehoor en besef hy vloek weer iemand. Toe ek by die venster uitkyk sien ek hoe gooi hy iets. Dit het gelyk soos klonte van die grond wat nog op die sypaadjie lê. Ek sien toe die tannie hardloop na Jannie se huis. Toe ek by my man in sy kantoor kom sien ek toe die tannie se kar staan daar in die pad met ‘n gebreekte ruit. Dit was so laatoggend.” Edward Gobey saam met sy dogter Charlize. Volgens die buurvrou is die polisie hierna ontbied. “Danie het voortgegaan met werk aan sy muur asof niks gebeur het nie. Heelwat later het Brinant opgedaag sowel as sekuriteit en Edward. Hulle het die motor bekyk en die polisie het so 10 minute later opgedaag. Dis toe my man ook daar gestaan het. Die polisie en Brinant is toe sy erf in om te klop en die mense het in die pad bly staan. My man is toe in. Hulle het al hoe harder begin hamer en vir hom geskree om oop te maak. Dis toe dat ons die geweer sien.” Hierna het die skote begin klap. Volgens die buurvrou het Danie uit ŉ hoekvenster op die boonste verdieping van sy huis geskiet. “Ons het nog twee keer gesien hoe hy skiet en die vierde skoot gehoor maar nie gesien nie. Dit het vir my gelyk of hy sommer net so in die lug skiet. Ek het eers later besef hy het mense geskiet toe ‘n vrou laer af in die kompleks my bel en sê Edward lê in die straat en hul dink hy is dood.” Volgens die buurvrou was alles skielik doodstil en het sy op sosiale media en in die media gesien Danie hou gyselaars aan. Twee polisiebeamptes en drie veiligheidswagte was byna ses uur lank vasgekeer in Small se voortuin. Jannie Earle “Die polisie het gebel en gesê Danie sal met my man praat. Dit het egter nooit gebeur nie. Ek is so dankbaar my man leef vandag. Hy het minute voor die skietery ook daar gestaan. Hy het egter besluit om in te kom net voor die gebeure. Ons moes maar wag en kyk hoe dit uitspeel. Later het die pantservoertuig gekom en die muur omgery en die gyselaars bevry. Ons het gehoor hoe Danie antwoord toe hulle vra of hy hulle hoor. Hy het dus toe nog geleef. Ons het nooit ‘n skoot gehoor nie en weet nie wanneer hy oorlede is nie. Later die aand het al die ligte in die huis skielik aangegaan en toe ek by die venster uitkyk het dit gewemel van polisie in ons straat. ‘n Beampte het vir ons kom sê dis veilig en ons moet binne ons huis bly.” Die polisie het gesê Small het selfmoord gepleeg. Die buurvrou het gesê sy en haar man het Small goed geken. “Ons het 15 jaar terug saam hier gebou. Ek wens mense kon Danie van daardie tyd ken. Ons het nooit oor en weer gekuier nie, maar as ons iets hier by die huis gedoen het, was Danie altyd daar om te help. Hy was altyd vriendelik en bereid om te help.” Sy kan nie werklik onthou wanneer dinge sleg begin raak het nie. “Dit het veral erg begin raak na die hondepisode.” Daar word beweer dat hy Earle, ook ŉ buurman, se hond doodgeskiet het. “Hy en sy vrou het ophou om almal te groet en het dwarsdeur almal gekyk asof ons nie bestaan nie. Meer onlangs het hy ons begin vloek as ons dit buite ons huise sou waag. Ons het nooit daarop reageer nie en het alle oogkontak vermy as ons ry. Ons het later gehoor dat hy glo ‘ons’ het hom gebreek. Ek weet nie wie almal by ‘ons’ ingesluit is nie maar al sy direkte bure was beslis nie gewild nie.” Lees alle vorige berigte oor The Meadows-gyselaarsdrama op Maroela Media.